Polisiebeamptes vas ná mislukte ‘trokkaping’Argieffoto Twee polisiebeamptes is Woensdag in Johannesburg in hegtenis geneem nadat hulle na bewering betrokke was in ŉ mislukte poging om ŉ vragmotor vol televisiestelle te kaap. Lt.kol. Lungelo Dlamini, provinsiale polisiewoordvoerder, het Donderdag aan Maroela Media gesê ŉ veiligheidswag het die vragmotor in ŉ ampsvoertuig vergesel toe die voertuie omstreeks 09:00 op die M1-suid van die pad af getrek is deur ŉ voertuig met blou ligte. “Drie verdagtes het die veiligheidsbeampte oorval en ŉ skietery het ontstaan. Een van die verdagtes is in die bolyf geskiet en gewond, waarna die ander twee te voet gevlug het,” het Dlamini gesê. Die verdagte wat geskiet is, het ŉ amptelike koeëlvaste baadjie van die polisie aangehad, maar is nie ŉ polisiebeampte nie. Daar is verskeie selfone in sy besit gevind. Hy is in hegtenis geneem en onder polisiebewaking na ŉ hospitaal geneem. Die veiligheidsbeampte is ongedeerd. “Die beamptes van die Katlehong-polisie se taktiesereaksie-eenheid beweer hulle het kort ná die skietery in ŉ polisievoertuig op die toneel gestop. Hul teenwoordigheid was verdag. Hulle is later ondervra en hul voertuig deursoek, waarna ŉ ongelisensieerde vuurwapen daarin gevind is.” Die twee beamptes is in hegtenis geneem op ŉ aanvanklike aanklag van die besit van ŉ ongelisensieerde vuurwapen en ammunisie. “In dié stadium word daar steeds ondersoek ingestel of hulle deel was van die drie verdagtes wat die veiligheidswag aangeval het,” het hy gesê. Die verdagtes wat weggehardloop het, is steeds soek.